Pa tronk toe na hy dogter verkragŉ Man is tot tronkstraf gevonnis vir die verkragting van sy sewejarige dogter, het die polisie in KwaZulu-Natal gesê. Maj. Thulani Zwane, woordvoerder van die polisie, het gesê die man is vroeër die week in die Pinetown-streekshof skuldig bevind en tot 18 jaar tronkstraf gevonnis. Volgens Zwane het die man sy dogter tussen 2013 en 2014 verskeie kere verkrag en het hy gedreig om haar dood te maak indien sy iemand van die verkragtings vertel. Zwane het gesê die meisie het haar ma van die verkragtings vertel en ŉ klag is op 8 Augustus vanjaar by die Pinetown-polisiestasie aanhangig gemaak waarna die pa in hegtenis geneem is. “Hy is van verkragting aangekla en het verskeie kere in die Pinetown-landdroshof verskyn. Hy is binne 71 dae skuldig bevind en gevonnis.” Lt.genl. Mmamonnye Ngobeni het Pinetown se eenheid vir gesinsgeweld, kinderbeskerming en seksuele misdrywe geloof vir die werk wat hulle in die saak verrig het.